jkorsvik/nowiki_second_scrape_merged huggingface dataset:
Vilhelm Melbye

Vilhelm Melbye (født 14. mai 1824 i Helsingør, død 6. oktober 1882 i Roskilde) var en dansk maler, spesielt kjent som marinemaler.  Han var bror til brødreparet Fritz og Anton Melbye.
Han oppholdt seg i hjembyen København, tok utdanning i Düsseldorf og var i Paris og London. Han var blant annet professor ved akademiet i København fra 1880, med elever som Reinholdt Boll.
Som marinemaler merket han seg ut ved sin dramatiske fremstilling av vær og bølger, kombinert med en nitid sans for detaljer. Bildene ble høyt verdsatt i hans samtid, og mange av hans bilder befinner seg i dag i engelske samlinger. Griegsamlingen i Bergen og Oseana har ett av hans bilder.


== Referanser ==


== Kilder ==
Store norske og katalog fra Griegsamlingen v/Gunnar Danbolt


== Eksterne lenker ==
(en) Vilhelm Melbye – kategori av bilder, video eller lyd på Commons 
(da) Vilhelm Melbye på Kunstindeks Danmark / Weilbachs Kunstnerleksikon
Organisasjonsstruktur

En organisasjonsstruktur er en fremstilling av en organisasjons oppbygging. En slikt struktur er ment å skaffe et overblikk over organisasjonen for å skape innsikt til interne brukere som ansatte og ledere, men også eksterne brukere som offentlige myndigheter, kunder og leverandører. Strukturer gir oversikt over hvem som tar beslutninger og har ansvar, hvordan informasjon flyter innenfor og mellom organisasjonsenheter og antyder hva som skal til for å forflytte seg mellom avdelinger. Det skilles ofte mellom formelle og uformelle strukturer. Formelle strukturer er strukturer som man jobber mot og angir formelle posisjoner i organisasjonen, mens uformelle strukturer er strukturer som ikke blir skapt av organisasjonen selv, men som utvikler seg naturlig. En formell organisasjonsstruktur fremstilles ofte grafisk i et organisasjonskart.


== Formelle organisasjonsstrukturer ==


=== Funksjonell struktur ===
Organisasjoner som er inndelt funksjonelt har delt sine avdelinger etter spesialisering. Typiske avdelinger man ser i organisasjoner som dette er regnskap, produksjon, forskning og utvikling, salg og distribusjon. Dette skaper spesialiserte enheter som innehar spisskompetanse innenfor respektive felt. Det kan derimot oppstå problemer og noen ganger konflikter mellom avdelinger da disse ikke alltid har samme fagbakgrunn og mål. Dette er også en veldig rigid struktur som ikke er egnet for organisasjoner i konstant endring. Det er vanskelig å minske og øke organisasjonen i raske vendinger da dette krever endringer i alle organisasjonens enheter.


=== Divisjonalisert struktur ===
Dette er organisasjoner som er inndelt i forretningsenheter med mennesker med ulike spesialiseringer i alle avdelinger. Dette kan være å inndele en bedrift i enheter med fokus på to ulike basert på produkt eller kunder. I motsetning til en funksjonell struktur er det her større rom for endringer i organisasjonen. Det er enklere å legge ned og opprette nye enheter innenfor organisasjonen uten at resten av organisasjonen berøres. Det finnes derimot liten fokus på spesialisering da kompetansen spres utover organisasjonen.
Guihua jiu

Guihua jiu (kinesisk: 桂花酒), eller Guihua chenjiu (桂花陈酒, også romanisert Kuei Hua Chen Chiew) er en kinesisk vin produsert fra hvitvin, sukker og smakssetting med osmanthus.
Den mest benyttede blomsteraromaen er fra Osmanthus fragrans.
Innen Kina knyttes vinen særlig til Xi'an og Guizhou, men produksjon skjer i hele landet, også i Beijing og i Hong Jiang-vinleggeren i Hunan.


== Referanser ==
Ketil Askildt

Ketil Halvorsen Askildt (født 24. november 1900 i Skien, død 6. september 1978 Nes, Sauherad) var en norsk friidrettsutøver. Han representerte Idrettslaget Hermod. Nettstedet Sports-reference navngir han som Kittil Askilt.Askildt ble nr. 5 i diskoskast i sommer-OL 1924 i Paris med et beste kast på 43,40 meter. I tillegg ble han nummer 15 i kulestøt i samme mesterskap. Han deltok i OL i Amsterdam i 1928, der han ble nummer tretten i diskos med et kast på 42,57 meter  og deltok i sommer-OL 1924 og sommer-OL 1928. I 1924 deltok han både i kulestøt og diskos der han ble henholdsvis nummer 15 og nummer 5, med et beste kast på 43,40 meter i diskos. I 1928-lekene ble han nummer 13 i diskos med 42,57 meter. Han var norsk flaggbærer i OL 1928, og ble norgesmester i diskos i årene 1925-1927, 1929-1930 og 1932-1933.Hans personlige rekord i diskos var 46,48 meter, fra august 1926 på Bislett stadion.


== Medaljer i norske mesterskap ==


== Referanser ==


== Eksterne lenker ==
(en) Ketil Askildt – Olympedia 
(en) Ketil Askildt – Sports-Reference (OL-resultater – arkivert) 
(en) Ketil Askildt – Track and Field Statistics
Ki (kana)

き i hiragana og キ i katakana er tegn av japansk kana som hver representerer en mora. Tegnet blir romanisert som ki. Uttalen av き/キ ligger veldig nær ki på norsk. I gojūon-tabellen opptar den syvende plass, ved siden av か ka.


== Herkomst ==
Både き og キ stammer fra kanji-tegnet 幾, som ble forenklet for å kunne anvendes i sammenhengende håndskrift.


== Varianter ==
Disse to typer kana kan bli modifisert med dakuten, til ぎ i hiragana, ギ i katakana – og dermed også Hepburn-romanisert til gi.
Handakuten-tegnet ゜ finnes sjelden sammen med ki i skriftlig japansk. Tegnet blir imidlertid ofte brukt av lingvister for å antyde den nasale uttalen [ŋi].


== Rekkefølge på strøkene ==
Hiragana き blir skrevet med fire strøk:

En kort, horisontal linje fra venstre til høyre.
En lignende linje rett under den første, imidlertid litt lengre mot høyre.
En vertikal linje fra oven, skjevt mot høyre
En kort, buet strek fra venstre mot høyre; denne kan starte i en sløyfe fra strek nr. 3
Katakana キ blir skrevet med tre strøk:

En horisontal, svakt skrånet linje fra venstre til høyre.
En tilsvarende linje kort under den første linjen, dog litt lengre.
En tredje strøk ovenifra og ned, svakt mot høyre
Helena Engman

Helena Sofia Engman, født 16. juni 1976 i Piteå, er en svensk kulestøter, som konkurrerer for Riviera FI og Sverige.
Engman brøt i 2003 Linda-Marie Mårtenssons serie på 13 strake gull i svensk mesterskap. Resten av tiåret kom Engman til å dominere kulestøt for damer i Sverige. Engman har vunnet en rekke gull i svenske mesterskap, både innendørs og utendørs, og har også representert Sverige i internasjonale mesterskap såvel som i landskamper. Hun har flere ganger satt ny svensk rekord i kulestøt, og ble første svenske kvinnen til å støte over 18 meter da hun i Sävedalen først støtte 18,07 meter, etterfulgt av 18,12 meter. Engmans fremste internasjonale meritt er en niendeplass i EM i Barcelona i 2010, samt en sjuendeplass i EM i friidrett innendørs i Birmingham 2007.
Engman studerte i 1999 ved Utah Valley State College i USA.
Helena Engman trenes av sin far, Kurt Engman, som selv var trestegshopper på nasjonalt nivå.


== Resultater fra Finnkampen ==
Helena Engman har ved flere tilfeller representert Sverige i Finnkampen, med følgende resultater:

Helsingfors 2003: Seier med 16,41 meter.
Göteborg 2004: Andreplass med 15,83 meter.
Göteborg 2005: Andreplass med 15,49 meter.
Helsingfors 2006: Seier med 17,51 meter.
Göteborg 2007: Seier med 17,06 meter.
Helsingfors 2008: Seier med 16,99 meter.
Göteborg 2009: Seier med 17,17 meter.


== Personlige rekorder ==


== Referanser ==


== Kilder ==
SWEDISH TEAM European Athletics Championships, Göteborg 2006.(sv)
Svenska friidrottsförbundets årsberättelser 2003–2009 (med resultatbilag)(sv)


== Eksterne lenker ==
(en) Helena Engman – Olympics.com 
(en) Helena Engman – Olympic.org 
(en) Helena Engman – World Athletics 
(en) Helena Engman – Diamond League
Douzhi

Douzhi (forenklet kinesisk: 豆汁; pinyin: Dòuzhī; beijingdialekt: Douzhir; også kalt mungbønnemelk) er en rett fra pekingkjøkkenet. Den minner om  soyamelk, en er laget av mungbønner. Den er et biprodukt av produksjonen av glassnudler. 
Den er som regel lett sur, og lukten kan minne om egg.


== Eksterne lenker ==
https://archive.is/20070724231554/http://info.chinacustomtours.com/v/374/
https://web.archive.org/web/20120622224125/http://www.thebeijingguide.com/restaurants/Lao_Chiqikou_Douzhi_Dian.html
Perené

Perené (spansk: Río Perené) er ei elv i Peru, på østsida av Andes.
Den dannes ved samløpet mellom elvene Chanchamayo og Paucartambo, på koordinatene 10°57′06″S 75°17′00″V, 15 km oppstrøms fra landsbyen Perené, som består av de to landsbyene Santa Ana og Pampa Silva, som er adskilt av elva, 650 meter over havet. Elva renner i sørøstlig retning og er 165 km lang. Ved 11°09′54″S 74°14′03″V renner Perené sammen med elva Ene og danner elva Tambo.
Glassnudler

Glassnudler er en nudelsort laget av mungbønnemel. De er svært tynne og gjennomskinnelige.
Glassnudler selges vanligvis i tørket form, kokes for å benyttes i supper, wokede matretter eller som fyll i vårruller.


== Eksterne lenker ==
(en) Cellophane noodles – kategori av bilder, video eller lyd på Commons
Toller (slekt)

Toller var en norsk slekt, opprinnelig fra Sønderjylland, som på 16- og 1700-tallet var blant de rikeste slektene i Christiania.
Den kom til Norge med Niels Toller den eldre (født 1592 i Haderslev, død 1642), som  var en av mange sønderjyder som slo seg ned i Norge, hvor han ble det gamle Christianias mest «fremskudte mand» ifølge historikeren Edvard Bull d.e.. Han drev bl.a. krambuhandel, sagbruk og trelasteksport, skipsfart, bergverksindustri og kjøp og salg av eiendommer. Stattholder Jens Juel gjorde store innkjøp hos Toller til offentlige formål og bidro dermed til at Toller kunne etablere seg som hovedstadens rikeste mann. Staten forpaktet bort tollinntektene av Oslo i 1624 til Toller for tre år, men Toller ble løst fra kontrakten samme år. Fra 1624 var Toller den eneste som hadde tillatelse til å drive handel i det gamle Oslo. Han kjøpte Oslo ladegård i 1621. I 1629 ble Niels Toller den eldre borgermester i Christiania.
Niels Toller den eldres sønn, Niels Toller den yngre, var overhoffsrettsassessor, viselagmann i Tønsberg og godseier i Christiania-traktene. Han kjøpte bl.a. Frognergårdene i 1667. En annen sønn var den adlete Jens Toller Rosenheim (1636-1690 Dublin). 
Niels Toller den yngres døtre Karen Toller og Anne Cathrine Toller arvet farens jordegods. Karen Toller var gift med kommanderende general i Norge Casper Herman Hausmann, mens Anne Cathrine Toller i sitt første ekteskap var gift med generalløytnant Hans Ernst von Tritzschler og i sitt andre ekteskap med Johan Henrik Garmann. Karen Toller var bl.a. mormors mormor til Herman Wedel-Jarlsberg.
Slektsnavnet kommer fra Niels Toller den eldres far, amtsskriver og toller Niels Toller (1566–96), som var gift med Margrethe Johansdatter Schnell (1574–1647). Det var tolleren Niels Toller som tok i bruk tilnavnet Toller som familienavn.
Andrea Dahle

Andrea Dahle (født 1990) er en norsk sanger og låtskriver fra Lillehammer. Hun skriver både tekst og melodi på egne låter, og samarbeider med produsent Henrik M. Askildsen.
Foxwood Lane er hennes første album, og tittelen er navnet på gaten i England hun bodde i som 17 åring.


== Diskografi ==


=== Album ===
Foxwood Lane (2012)
Night Walk (2015)


=== EP og singler ===
Play for me, EP (2011)
Play for me, single (2011)
Seeds, single (2011
Buckle up, single (2012)
Cars, EP (2012)
Naive, single (2014)


== Eksterne lenker ==
(en) Andrea Dahle på MusicBrainz 
(en) Andrea Dahle på Songkick
Christian Muus

Christian Muus (født 26. oktober 1656 i Christiania, død 11. desember 1717 i Odense) var en norsk prest og dansk biskop. 


== Virke ==
Muus var født i Christiania (Oslo) og kom i voksen alder i kontakt med  Ulrik Frederik Gyldenløve (1638–1704) som var stattholder i Norge fra 1664 til 1699, et bekjentskap som etter all sannsynlighet var medvirkende til at Muus fikk flere gode embeder. Christian fikk sin magistergrad omkring 1678 og ble i 1679 tilsatt som prest i Aurskog og Blaker.  Han flyttet i 1686 til Ås og ble i 1694 den første sognepresten i Vår Frelsers kirke – Oslo domkirke som ble oppført i tiden 1694 til 1697.  Her overtok samtidig som prest i Hellig Trefoldigheds kirke som hadde brent ned i 1686, etter Hans Munch. Etter sin første hustrus død i 1701 ble han samme høsten utnevnt til biskop i Ribe. Her var han til 1712 da han ble biskop over Odense stift, der han døde i 1717.
Det er forøvrig Muus som har skrevet verset som står på døren inn til prekestolen i Oslo domkirke, han hadde det med å uttrykke seg på versefot. Da han søkte om stillingen som biskop i Ribe skrev han:

Stormægtigste Monarch, Bisp Ancher siges død,
Og Riber Stift vacant, Ens Død en Andens Brød,
Vil Gud, Kong Frederik, jeg bliver lykkelig,
Indtil jeg også døer, jeg takker ham og Dig.


== Familie ==
Han var sønn av Søren Larsen/Lauridsen (va/n der) Muus (1609–1693)  og Øllegård Olufsdatter (1621–1703), begge fra danske Viborg. Faren ble kornhandler i Christiania og kjøpte gården Vinderen. Han døde i Christiania i 1693. Moren flyttet vel med Christian til Ribe der hun døde i 1703. 
Selv var Christian gift fra 1680 til 1701 med Helle Christensdatter (1662–1701), som var datter av byfogd Christen Christensen. Christian giftet seg igjen i 1702 med den tyve år yngre Wibeke/Wiweche Lund (1677–1755) som var datter av justitiarius i Christiania, han Christian Madssøn Lund (1624–1691), som igjen var sønn av biskopen i Lund, han Mads Jensen Medelfart (1579–1638).


== Se også ==
Muus (slekt)


== Utgivelser ==
Muus, Christian (1693). Lyck-Ønskning, der Hands Kongelige Høyhed ... Herr Friderich ... Arve-Printz til Danmark og Norge ... fra Udlændiske Steder til disse Rigers store Glæde lyckeligen til Kjøbenhavn ankom den 14 April Anno 1693: Hvor ved og er anførdt de Longobarders Udgang af Danmarck, først til Rügen, derefter til Bejren og endelig ind i Italien. Kiøbenhavn: Trykt hos Joachim Schmedtgen. 


== Referanser ==


== Kilder ==
A. Jantsen, Christian Muus i Dansk biografisk lexicon, 1887–1905
Christian Muus i 2. utgave av Dansk biografisk leksikon / Den Store Danske, 1933
Arno Berg og Bernhard Hagtvedt: Vår Frelsers kirke, forlaget Land og kirke, Oslo 1950, side 288–290
Bjørn Løkken, Christian Sørensen Muus
Ágrip Jökuldœla sögu

Ágrip Jökuldœla sögu («Utdrag fra Jøkuldalens saga») er et kort avsnitt sagatekst av uvisst opphav. Det fremstår som et bruddstykke fra islendingesaga med handling fra landnåmstiden. Tekstens opprinnelse er ukjent, og sagaen har blitt beskrevet som «Angiveligt et sent affattet brudstykke (ca. en side) af en ellers ukendt saga. Teksten omtales perifert hos Finnur Jónsson men ikke hos Jónas Kristjánsson og Simek/Pálsson. Den regnes dog med i Guðni Jónssons store værk 'Íslendinga sögur'».


== Referanser ==
British Olympic Association

British Olympic Association (BOA; Det britiske olympiske forbund) er Storbritannias nasjonale olympiske komité. Organisasjonen representerer den olympiske bevegelse og administrerer deltagelsen av britiske utøvere under De olympiske leker.


== Krets ==
Forbundet representerer følgende krets:

 England
 Wales
 Skottland
 Nord-Irland
 Jersey
 Guernsey
 Man
 Anguilla
 Britisk Antarktis
 Det britiske territoriet i Indiahavet
 Falklandsøyene
 Gibraltar
 Montserrat
 Pitcairnøyene
 St. Helena, Ascension og Tristan da Cunha
 Sør-Georgia og Sør-Sandwichøyene
 Turks- og Caicosøyene
 Akrotiri og Dekelia


== Eksterne lenker ==
Artikkelen har ingen egenskaper for offisielle lenker i Wikidata
Ásdís Hjálmsdóttir

Ásdís Hjálmsdóttir (født 28. oktober 1985 i Reykjavík) er en islandsk spydkaster. Hun representerte landet sitt i OL i 2008 og har også deltatt i EM i 2006 og 2010 og VM i 2009. Hennes personlige rekord er 61,37 meter, som hun oppnådde i mai 2009 i Reykjavík. Dette er den gjeldende islandske rekorden. Hun er trent av Stefán Jóhannsson.
Ásdís Hjálmsdóttir var Islands flaggbærer under åpningen av Sommer-OL 2012.


== Internasjonale mesterskapskonkurranser ==


== Referanser ==


== Eksterne lenker ==
(en) Ásdís Hjálmsdóttir – Olympics.com 
(en) Ásdís Hjálmsdóttir – Olympic.org 
(en) Ásdís Hjálmsdóttir – Olympedia 
(en) Ásdís Hjálmsdóttir – Sports-Reference (OL-resultater – arkivert) 
(en) Ásdís Hjálmsdóttir – World Athletics 
(en) Ásdís Hjálmsdóttir – Diamond League 
(en) Ásdís Hjálmsdóttir – Track and Field Statistics
Trentino Volley

Trentino Volley er et profesjonelt volleyballag fra Trento-regionen i Italia. Klubben har spilt i øverste divisjon siden 2000. Trentino har to seriegull, ett cupgull og ett supercupgull, i tillegg til at de fra 2009 til 2011 vant Champions League tre ganger på rad, og også vant klubb-VM tre ganger. Under nasjonale konnkurranser heter laget Itas Diatec Trentino, mens det under internasjonale konkurranser heter Trentino PlanetWin653. 


== Historie ==
Trentino ble stiftet 23.mai 2000, og kjøpte seg da en plass i øverste serie. Laget åpnet med en 10.-plass i serien, før de året etter ble nr 9.
Et vesentlig skille i klubbens historie finner sted i 2007. Sommeren 2007 går laget inn for en ny strategi, der de ønsker et ungt lag med store talenter. Den sommeren hentet klubben for eksempel inn serbiske Nikola Grbic, bulgarerne Matey Kaziyski og Vladmir Nikolov, samt italienske Emanuelle Birarelli. Dette ga raskt resultater, og i 2008 kunne klubben feire sitt første seriegull. Klubben vant også serien i 2011, mens de vant Champions League og klubb-VM i 2009, 2010 og 2011.


== Meritter ==

Italiensk eliteserie (4)
Vinner: 2007–2008, 2010–2011, 2012-2013, 2014-2015
2.-plass: 2008–2009, 2009–2010, 2011–2012
Italiensk cup (3)
Vinner: 2009–2010, 2011–2012, 2012-2013
2.-plass: 2010–2011, 2014-2015
Italiensk supercup (2)
Vinner: 2011, 2013
2.-plass: 2008, 2010, 2012
Champions League (3)
Vinner: 2008–09 , 2009–10, 2010–2011
3.-plass: 2011–12
KlubbVM (4) (record)
Vinner: 2009, 2010, 2011, 2012
MT «Storsten»

MT «Storsten» var et norsk tankskip, bygget i 1926 og senket av tyske fly i Skagerrak 1. april 1942. For ettertiden er «Storsten» kjent for at det var en av Kvarstadbåtene.


== Litteratur ==
Andresen, Alf Pahlow (1918-2005) (1992). I natt og tåke mot England: Kvarstadbåtene - beretning fra en mann ombord. [Oslo]: Cappelen. ISBN 8202138043. 


== Eksterne lenker ==
(no) MT «Storsten» – Krigsseilerregisteret 
(en) Nettstedet warsailors.com med informasjon om  MT «Storsten»
Snaresøyene

Snaresøyene (maorisk: Tini Heke) er ei lita øygruppe som ligger cirka 200 km sør for Sørøya på New Zealand. Gruppa består av blant annet Nordøstøya, Broughtonøya og flere mindre øyer. Øygruppens areal utgjør cirka 3,4 km².
Øyene, som er ubebodde, er hekkeplass for flere endemiske arter, for eksempel snarespingviner (Eudyptes robustus) og snaressnipe (Coenocorypha huegli), med flere.
Øyene ble oppdaget 23.november 1791, av to uavhengige britiske ekspedisjoner, ledet av George Vancouver med fartøyet  HMS Discovery og William Robert Broughton med HMS Chatham. Vancouver ga øyene navnet the Snares, «snarene», fordi han mente de utgjorde en fare for skipsfarten.


== Referanser ==
Morona

Morona er ei elv i provinsen Morona Santiago i Ecuador og provinsen Loreto i Peru. Den er ei sideelv til Marañón, en av Amazonas' hovedtilløpselver. Elva renner parallelt med og like øst for elva Santiago. Morona er 550 kilometer lang, og er den første store sideelva til Marañón nedstrøms fra Pongo de Manseriche.
Elva dannes av en rekke mindre elver som renner ned på østsida av Andesfjellene i Ecuador, sørøst for den store vulkanen Sangay. Nede på flatlandet i Amazonasbekkenet er elva svært svingete og meanderende. Den munner ut i Marañón ved landsbyen Puerto América. Morona er seilbar for mindre båter opp til 480 kilometer fra munningen.
Santiago (elv)

Santiago er ei elv i provinsen Morona Santiago i Ecuador og provinsen Loreto i Peru. Den er ei sideelv til Marañón, en av Amazonas' hovedtilløpselver. Elva dannes ved samløpet mellom elvene Zamora og Namangoza og renner mot sør til den munner ut i Marañón like vest for Pongo de Manseriche. Selve Santiago er 285 kilometer lang, hvorav ca 55 km ligger i Ecuador. Medregnet kildeelvene er elva 485 km lang.
Nanay

Nanay er ei elv i provinsen Loreto i Peru. Den er ei venstre sideelv til Amazonas, som den munner ut i ved byen Iquitos. Andre bosetninger ved elva er landsbyene Santo Tomás, Padre Cocha og Santa Clara. I perioder med lav vannstand i elva er de mange strendene langs Nanay populære utfartsmål. Nanay ligger i sin helhet i lavlandet, og er svært kroket og meanderende med lav strømhastighet. Elva er 315 kilometer lang.
Gelaohui

Gelaohui (tradisjonell kinesisk: 哥老會; pinyin: Gelaohui; Wade–Giles: Ge-lao Hui), «De eldre brødres selskap», var et hemmelig selskap som oppstod tidlig under Qingdynastiets tid i Kina. Die Gelaohui organiserte flere ganger opprør mot det mandsjuiske fremmedstyret og var også aktiv under den republikanske revolusjonen i 1911. 
Det hemmelige brorskapet var anti-fremmed, anti-kristent og anti-muslimsk. 
Til å begynne med var det et rent antimandsjuisk selskap. Etter hvert ble det generelt anti-fremmed. Det utviklet et hat mot utlendinger generelt og kristne spesielt. Under Xinhairevolusjonen allierte de seg med opprinnelig føderalistiske revolusjonære i Guangdong og gikk til anggrep mot den katolske misjon i Sandaohe i Ningxia, med de kinesioske mulslimske styrker under den muslimske general Ma Fuxiang slo dem tilbake og beskyttet katolikkene.Dets antivestlige, anti-Yuan Shikai og pro-Sun Yat-sen førte fra 1910-årene til en splittelse mellom dets muslimske og ikke-muslimske medlemmer.


== Noen kjente medlemmer av Gelaohui ==
Zhu De 朱德 1886 – 1976
Liu Zhidan 劉志丹 1903 – 1936
Xie Zichang 谢子长 1896 – 1935


== Referanser ==
PL 598

PL 598 er en blokk for leting etter olje og gass tildelt mellom annet Chevron. Blokken er enestående  i internasjonal rett da den ligger på norsk kontinentalsokkel i Vøringbassenget, men utenfor norsk økonomisk sone. Eventuelle inntekter fra denne blokken vil dermed i henhold til havrettskonvensjonen tilfalle De forente nasjoner og bli forvaltet av Den internasjonale Havbunnsmyndigheten med hovedkontor i Kingston på Jamaica.


== Eksterne lenker ==
Lenke til OD om PL 598 Arkivert 1. februar 2016 hos Wayback Machine.
Erovnuli Liga

Erovnuli Liga er den høyeste divisjonen for fotball i Georgia. Divisjonen ble dannet i 1990, to år før grunnleggelsen av Georgias fotballforbund (GFF) og landets uavhengighet fra Sovjetunionen. Mestvinnende lag er FC Dinamo Tbilisi, som per 2012 stod med 13 nasjonale mesterskapstitler. Erovnuli Liga er en fotballserie med 10 klubber som innledningsvis spiller 36 serierunder fordelt over ett kalenderår.
De åtte beste lagene etter 22 kamper går inn i en såkalt «mestergruppe», hvor klubbene spiller ytterligere seks kamper for å avgjøre seriens mester og hvem som kvalifiserer seg til spill i europeiske klubbmesterskap. De fire siste klubbene ved spilte 22 kamper går inn i en «degraderingsgruppe», hvor de fire best plasserte klubbene fra to avdelinger i Pirveli Liga på nivå to møtes i playoffspill.
Klubben som vinner Erovnuli Liga blir nasjonal seriemester, og får muligheten til å representere Georgia i Mesterligaen gjennom at laget går inn i andre kvalifiseringsrunde. Med grunnlag i Georgias UEFA-ranking får ikke sølvvinneren en kvalifiseringsplass i Mesterligaen, men klubbene som ender på henholdsvis andre- og tredjelass i serien går automatisk til kvalifiseringsspill (første runde) i Europaligaen.


== UEFA-ranking (2022) ==
UEFA-rangering foran 2022/23-sesongen.

Historisk ligarangering


== Vinnere ==

1990: Dinamo Tbilisi
1991: Dinamo Tbilisi
1991/92: Dinamo Tbilisi
1992/93: Dinamo Tbilisi
1993/94: Dinamo Tbilisi
1994/95: Dinamo Tbilisi
1995/96: Dinamo Tbilisi
1996/97: Dinamo Tbilisi
1997/98: Dinamo Tbilisi
1998/99: Dinamo Tbilisi
1999/00: Torpedo Kutaisi
2000/01: Torpedo Kutaisi
2001/02: Torpedo Kutaisi
2002/03: Dinamo Tbilisi
2003/04: WIT Georgia
2004/05: Dinamo Tbilisi
2005/06: Sioni Bolnisi
2006/07: Rustavi
2007/08: Dinamo Tbilisi
2008/09: WIT Georgia
2009/10: Rustavi
2010/11: Zestafoni
2011/12: Zestafoni
2012/13: Dinamo Tbilisi
2013/14: Dinamo Tbilisi
2014/15: Dila Gori
2015/16: Dinamo Tbilisi
2016: Samtredia
2017: Torpedo Kutaisi
2018: Saburtalo Tbilisi
2019: Dinamo Tbilisi
2020: Dinamo Tbilisi
2021: Dinamo Batumi


== Referanser ==


== Eksterne lenker ==
Offisielle nettsider